Primarul Lucian-Daniel Stanciu-Viziteu anunță că Municipiul Bacău va beneficia pentru prima oară de autobuze electrice în proporție de 100%. Această veste vine odată cu semnarea unui acord cadru de achiziție pentru 48 de autobuze electrice, 48 de stații de reîncărcare lentă și 16 stații de reîncărcare rapidă, în valoare de 145.127.110,45 lei.
"Tot astăzi am semnat primul contract subsecvent pentru prima livrare de autobuze electrice și stații de încărcare ce vizează 24 de autobuze electrice de 12 m, 24 de stații de încărcare lente și 8 stații de încărcare rapide cu o valoare de 72.563.555,34 lei!", a declarat primarul Bacăului.
Autobuzele sunt fabricate în întregime în unitatea de producție BYD din Komárom, Ungaria, prima fabrică destinată exclusiv pieței europene. Aceste vehicule sunt ecologice, fără emisii poluante, și sunt recunoscute pentru autonomia lor ridicată și capacitățile de încărcare.
Cu o autonomie de 234 de kilometri (chiar și cu aerul condiționat pornit), aceste autobuze vor avea un total de 88 de locuri, dintre care 35 vor fi scaune. Livrarea acestora este planificată să aibă loc în termen de 11 luni și vor fi destinate zonei metropolitane a Bacăului, fiind gestionate de viitorul operator de transport public.
Primarul a subliniat că acest demers vine după ani de eforturi de aliniere la normele europene în domeniul transportului public.
Semnarea acestor contracte reprezintă un pas important în modernizarea infrastructurii de transport public din Bacău și în promovarea unui mediu mai curat și mai sustenabil pentru locuitorii săi.